‘Rowers’ vas ná seun (15) se blitsige optredeFoto: Hi-Risk Unit via Facebook Konst. Tumisang Moloto, woordvoerder van die polisie, het gesê die huisroof het Dinsdag omstreeks 12:45 in Pongolastraat gebeur. “Daar word beweer dat twee gewapende mans die huis binnegegaan het, terwyl ŉ 15-jarige seun alleen by die huis was. Die mans het hom gedwing om op die grond te lê voordat hulle met elektriese toebehore op die vlug geslaan het,” het Moloto gesê. Die seun kon daarin slaag om dadelik die huis se alarm te aktiveer en veiligheidswagte van Hi-Risk Unit-sekuriteitsdiens en lede van die Pretoriase blitspatrollie was vinnig op die toneel. Volgens Moloto het hulle gesien hoe ŉ Audi A4 van die toneel wegjaag en hulle het die voertuig agternagesit. “ŉ Hoëspoedjaagtog het gevolg waartydens die verdagtes beheer oor hul voertuig naby Cussonialaan in die ooste van Pretoria verloor en teen ŉ betonmuur gebots het,” het Moloto gesê. “Een verdagte is dood en nog twee is in hegtenis geneem en na ŉ nabygeleë hospitaal geneem vir behandeling. Die gesteelde goedere is op die toneel teruggevind.” Die verdagtes is almal tussen 25 en 40 jaar oud. Moloto het gesê die verdagtes sal in die Pretoria-landdroshof verskyn sodra hulle uit die hospitaal ontslaan is. ŉ Saak van huisroof word ondersoek.